אורי ירון

אורי ירון (באנגלית: Uri Yaron, נולד בנובמבר 1961) הוא ד"ר לפיזיקה ואיש עסקים ישראלי, שממלא תפקידי ניהול ומחקר ופיתוח בחברות היי-טק רפואיות רבות. משנת 2022 מכהן גם כיושב ראש הוועד המנהל של האוניברסיטה הפתוחה.

 ביוגרפיה 
ירון נולד ברחובות לגיזה ירון, שהייתה מורה וסגנית מנהלת בבית הספר 'בן צבי' ברחובות, ולפרופסור דן ירון, ממקימי המחלקה לכלכלה חקלאית בפקולטה לחקלאות באוניברסיטה העברית. גדל והתחנך ברחובות. לירון שני אחים: ד"ר גיורא ירון (נולד ב-1948) מקים חברות היי-טק, שכיהן גם כיושב ראש הוועד המנהל של אוניברסיטת תל אביב ואיתמר ירון (1973-1953) שנהרג במלחמת יום הכיפורים, במהלך הקרב על כיבוש החרמון, בעת ניסיון לחלץ פצוע מהמחלקה עליה פיקד, וקיבל על מעשהו את עיטור העוז. החברה איתמר מדיקל, שהוקמה על ידי ד"ר גיורא ירון, ונמכרה בשנת 2021 לחברת "זול מדיקל" (Zoll), קרויה על שמו של איתמר ירון.

למד בקריית חינוך ע"ש עמוס דה שליט ברחובות.

אחרי סיום לימודיו התיכוניים שירת בצה"ל: בשרות סדיר ובשרות קבע - כחייל, קצין וסגן מפקד פלוגת עורב (פלנ"ט) בחטיבת הצנחנים, ובשירות מילואים - כמ"פ ובתפקידי פיקוד והדרכה בעוצבת חצי האש (חטיבה 551).

למד באוניברסיטה העברית בירושלים לתואר ראשון ,שני ושלישי: בשנים 1985-1987 למד לתואר ראשון דו-חוגי בפיזיקה ומתמטיקה וסיים את לימודיו בהצטיינות. בשנים 1988-1989 לתואר תואר שני בפיזיקה וסיים את לימודיו בהצטיינות יתרה, בשנים 1990-1993 למד לתואר שלישי בפיזיקה וסיים את לימודיו שוב בהצטיינות יתרה. עבודתו לתואר שני נכתבה בהדרכת פרופ' ישראל פלנר ופרופ' אריקה (רבקה) באומינגר. עבודת הדוקטורט שלו עסקה במגנטיות ומוליכות-על בתרכובות מוליכות-על בטמפרטורות גבוהות ונכתבה בהדרכת פרופ' ישראל פלנר.

עבודת הדוקטורט שלו זיכתה אותו בפרסים ובהם: מלגת קציר לתֵזה מצטיינת (1994) ופרס מפעל הפיס לאמנויות למדעים ולמחקר לתֵזה מצטיינת (1995).

בהמשך, בשנים 1993-1996, עבר לארצות הברית לפוסט-דוקטורט במעבדות בל, ועסק במחקר במעבדה לחקר הפיזיקה בראשה עמד הורסט סטורמר, לימים חתן פרס נובל לפיזיקה (1998).

 קריירה תעסוקתית 
בשנים 1996-2021 כיהן ירון בתפקידי ניהול, מחקר ופיתוח שונים ומגוונים, בעיקר בחברת ביוסנס וובסטר, החברה המובילה בעולם בתחום האבחון והטיפול בהפרעות קצב של הלב, חברה בת של ג'ונסון אנד ג'ונסון, תאגיד בין-לאומי מוביל בתחומי התרופות והמכשור הרפואי. בחברה זו עבד כ-25 שנה, בתפקידי מחקר ופיתוח ופיתוח עסקי הן בישראל והן בארצות הברית, והגיע לתפקיד הנשיא העולמי של החברה. במשך זמן זה גם החזיק בתפקידים ניהוליים במספר חברות בת נוספות של תאגיד ג'ונסון וג'ונסון ובהן: חברת אקלארנט (Acclarent), חברת קורדיס (Cordis), חברת סרנובוס (Cerenovus), חברת מנטור (Mentor), חברת אי.אס.פי (ASP), וחברת סטרילמד (Sterilmed).

בשנת 2022, לאחר פרישתו מחברת ביוסנס וובסטר, מונה ירון למנהל ההשקעות בתחומי הביו-טק והבריאות של מריוס נכט, והיה חבר במועצות המנהלים של מספר חברות.

בשנת 2023 מונה ירון לסגן נשיא בכיר (אלקטרופיזיולוגיה) בחברת מעבדות אבוט העוסקת בתחומי התרופות והמכשור הרפואי.

בנוסף, החל משנת 2016, הוא מרצה מן החוץ באוניברסיטה העברית בתוכנית ה-MBA במסלול ההתמחות בביו-רפואה.
 תפקידים התנדבותיים 
במקביל לקריירה העסקית שלו, ממלא ירון תפקידים התנדבותיים:

משנת 2018 הוא מייעץ ותומך לתוכנית גדעונים, לתוכנית חרדים להיי-טק, ולרשת אדם-אדמה (רשת חקלאית-חינוכית).

בשנת 2020 היה יושב ראש צעדת הלב והשבץ של לוס אנג'לס 2020 (Los Angeles Heart and Stroke Walk).

בשנים 2021-2023 כיהן במועצת המנהלים של סניף מדינות מערב ארצות הברית של .

משנת 2022 הוא מכהן כיושב ראש הוועד המנהל של האוניברסיטה הפתוחה (החליף בתפקיד את זאב אבלס).

 חיים אישיים 
נשוי לנעמי לבית ריזל, ילידת הארץ, אשת חינוך וצלמת טבע, מרכזת ביולוגיה בבית הספר המשותף חוף הכרמל בקיבוץ מעגן מיכאל. אמה, ד"ר אראלה שמעוני-ריזל (1926-2001), הייתה כימאית שעבדה כחוקרת במכון ויצמן למדע ובהמשך לימדה כימיה בבית הספר ע"ש עמוס דה שליט ברחובות ואביה, צבי ריזל, (1922-2002), היה מחלוצי המחשוב בישראל, מבוני המחשבים הראשונים בישראל, הוויצק והגולם, וקיבל את פרס רוטשילד להנדסה לשנת 1969, על בניית מחשבים אלה.

אב לשלושה: יעל, רופאה מתמחה ברפואה פנימית, יואב ואסף, אנשי מחשבים ולוחמי מילואים בעוצבת חִצֵי האש (חטיבה 551).

 פרסומיו 

 מבחר מאמריו 
ירון היה מחבר-שותף של 74 מאמרים מדעיים, שניים מהם התפרסמו בכתב העת Nature, חמישה בכתב העת Physical Review Letters, ועשרה בכתב העת Physical Review. להלן שניים ממאמריו:





 פטנטים 
על שמו של ירון רשומים (במשותף עם חוקרים אחרים), בארצות הברית, יותר מ-10 פטנטים.

 קישורים חיצוניים 






 הערות שוליים 

קטגוריה:פיזיקאים ישראלים
קטגוריה:בעלי תואר דוקטור מהאוניברסיטה העברית בירושלים
קטגוריה:אנשי עסקים ישראלים
קטגוריה:בוגרי תיכון דה שליט
קטגוריה:חיילי חטיבת הצנחנים
קטגוריה:ישראלים שנולדו ב-1961